農事休小葺東園十韵
作者：陸游
朝代：宋

paragraphs: 歸老心常逸，新寒體亦康。
幸當農事隙，稍治舊園荒。
翦闢西山出，縈回北徑長。
作欄扶弱蔓，換土植孤芳。
霜霰篔簹碧，風烟薜荔蒼。
蝶來翻小翅，鳥下囀幽吭。
疏剔巖泉集，耘鋤藥草香。
溪藤裁酒榼，番錦製詩囊。
坐久雲生石，歸遲月滿廊。
人間胡不樂，拔宅笑君房。